Tabakgroepe smeek Cyril in ope brief: 'Lig verbod' | Netwerk24
Deur Nellie Brand-Jonker 06 Julie 2020 15:11
British American Tobacco (BAT) is die grootste vervaardiger van sigarette in die land. Sy hofsaak oor die verbod is tot Augustus uitgestel.
Só voer 13 ondernemings en organisasies, waaronder British American Tobacco SA, kleinhandelaars soos Fresh Stop en Spar, asook verskeie organisasies soos Limpopo Tobacco Processors en die Black Tobacco Farmers Association wat tabakboere verteenwoordig, in 'n ope brief aan die president aan wat in die vorm van 'n advertensie in 'n Sondagkoerant geplaas is.
Die ope brief is aan die president en kabinetsministers gerig en het saamgeval met die 100 dae wat verby is sedert die inperking begin het.
"Tydens die 100 dae van die rampspoedige verbod op sigarette en e-sigarette, het die staatskas R3,5 miljard se aksynsbelasting verloor.
"Dít in 'n tyd waarin elke sent desperaat benodig word."
Hulle sê wetsgehoorsame burgers is met een haal van die pen in misdadigers verander.
Hulle meen ook dat die boodskap wat dit aan die publiek stuur, is dat harde werk en die betaal van belasting nie betalend is nie, maar misdaad wel.
"Suid-Afrika bloei terwyl misdadigers in die onwettige bedryf beloon word.
"Geld wat bedoel is om 'n beter land vir almal te bou, gaan in stede daarvan na die sakke van miljardêr-misdadigers in die onwettige handel.
"Hul korrupte ondernemings floreer beter as wat hulle ooit kon droom, terwyl eerlike en hardwerkende burgers se hoop vernietig word."
Volgens die groep is Suid-Afrika die enigste groot land in die wêreld wat nog só 'n verbod het.
Hulle sê 54 nuwe skole sou gebou kon word en die salarisse van 25 000 verpleërs en dokters, en 20 000 laerskoolonderwysers sou betaal kon word.